标题：传戒正范
简介
佛陀建立僧团的方法是「以戒摄僧」，其目的是以戒学引导大众生活于清净律仪中，来完成高洁的僧格和化他的事业。出家众不但要严守戒律而自度，更要熟习僧团中一切僧事。所以，戒律在佛教中有着至高的权威，它作为僧众生活的行为规范，不仅关系到个人的解脱，而且还关系到僧团的团结，乃至佛教的传播与发展。佛教僧团只有推行戒律，使每一僧人自觉地学戒、受戒、持戒，自觉地用戒律来指导自己的言行，提高自己为善去恶的自觉性，才能使僧团如律如制地生活，从而保持僧团的清净、安定与团结。然而，唐末会昌法难之后，古人的律学着作多遭毁灭，致使戒律在中国的弘传，到了明代几成中断，戒律作为表现佛教非世俗行为规范的特质，因而无法彰显。明末清初律学中兴的典范人物见月律师为了振兴佛教，所著《传戒正范》，在残破的明末竞相逐俗的佛教界脱颖而出，而且持续影响中国佛教长达三百余年，成了平衡当时丛林偏向世俗化的对治力量。《传戒[1]正范》收藏在《卍续藏》 第 60 册 No. 1128 （编辑整理：少林禅院德政禅师）
目录
传戒正范目录卷一（初坛授沙弥戒前请戒忏悔仪第一净堂集众法第二通启二师法第三请戒开导法第四验衣钵法第五露罪忏悔法第六呈罪称量法）、卷二（二坛授比丘戒前请戒忏悔仪第一明习仪法第二请戒开导法第三通白二师法第四教衣钵法第五审戒忏悔法）、卷三（三坛授菩萨戒前请戒忏悔仪第一通白二师法第二请戒开导法第三开示苦行法）、卷四（初坛传授沙弥戒正范第一明请师法第二正请师法第三开导法第四明请圣法第五忏悔法第六问难法第七归依法第八结归法第九说戒相法第十听教嘱法二坛传授比丘戒正范第一明僧中请师法第二正请师法第三坛主白法第四安受戒者所在第五差教授法第六教授出众问难法第七白召入众法第八明乞戒法第九羯磨师单白法第十正问难法第十一明授戒体法第十二正授戒体法第十三次说四堕法第十四后授四依法第十五结劝回向法）、三坛传授菩萨戒正范（第一明敷座结坛法第二明请师入坛法第三明礼敬三宝法第四明正请师法第五明开导戒法第六明请圣法第七授四不坏法第八忏悔过法第九明发愿法第十明发戒体法次正授戒体法第十一明宣戒相法第十二明结赞回向法附正范辨）传戒正范目录(终)（编辑整理：少林禅院德政禅师）
正文
三坛传戒正范卷一（略）三坛传戒正范卷二（略）三坛传戒正范卷三（简）
金陵宝华山司律沙门　读体律师　撰
清远御金街少林禅院 德政禅师 整理 
三坛传戒正范卷四金陵宝华山司律沙门　读体律师　撰
清远御金街少林禅院 德政禅师 整理 
初坛传授沙弥戒正范（略）
二坛传受比丘戒正范
登坛受具者。须知两土发起之端。建坛同异之义。按要览云。世尊在祇园。时比丘楼至。请佛立坛为比丘受戒。佛敕诸比丘于园外院东南。置一戒坛为僧受具公所。法敕既颁。十六大国。诸精蓝中咸遵建立。自后登坛受具。僧界法三。一一如制。若片乖违。则受者不得戒。临坛僧犯罪。其言出金口。法载龙藏。凡圣同轨更无异辙。此土肇始南山宣祖。于唐高宗麟德二年。在净业寺。建石戒坛。依律授受。时诸律司莫不景仰芳规。崇尚而行。南山律宗于是大震。历代绍继。盖有由也。今临安昭庆仙林。姑苏开元等寺。古迹犹存。又唐宝历元年及大中二年。曾亦广建方等戒坛。宋祥符二年建甘露戒坛七十二处。方等者。谓广大平等周遍之称。甘露者。取喻涅槃。谓戒为入涅槃故。从果彰名。然戒坛之坛似同比丘。所授之戒唯是大乘。故坛上正中供佛菩萨五位圣师。绕坛之时。秉戒和尚并二阿阇黎自下而中。自中而上。彼三师礼佛菩萨竟。从西入佛后。复从佛南出敷座于侧。秉戒和尚坐。二阿阇黎左右立。其仪迥殊比丘受具。十僧数满。难遮重轻。大乘不拘根缺缘差。但发大心领纳即得戒。所以坛名方等。或云甘露也。嗟夫。律学废坛绝登已久。今金陵华山如制建坛垂范。作持宗绍南山。非若仿佛大乘撰仪空谈罔实者。是故先明戒坛同异冠之于首。俾知僧界受具。不可无坛有据也。
其戒坛所在。不与大界同体。以别是一界故。律云时诸比丘。有须四比丘众羯磨事起。五比丘众。十人众二十人众羯磨事起。是中集会疲极。佛制听结戒场。毗尼母论云。外更不结大界直结小界。亦不得受具。五分等律亦尔。是故凡有比丘如教持戒所在。必先结戒场。次结大界。于戒场内建一戒坛。上设十师座。无事则以栅栏之。作法则乘时而开。然此坛乃非师不与之地也。正受具日洒扫洁丽。于坛周匝悬挂幡盖璎珞。坛下正中设一香案然烛供花未受具者。无容杂听。复于屏处。设一问难座。
第一明僧中请师法
律云。弟子无师教授。故造非法。佛言。当立和尚。弟子看和尚当如父母想。敬重瞻视。又病比丘无人看顾。便不善终。佛言。当立弟子。应共相敬重瞻视。便得正法久住增益广大。和尚看弟子当如儿想。善见律云。以初不请故。后便违教。佛制令请也。十诵及僧祇律云。令受戒人先入僧中。教使次第一一头面礼僧足已。然后请之。毗尼母论云。佛言。一者和尚如法。二者二师如法。三者七僧清净。四者羯磨成就。五者众僧和合与欲。是名满足受具也。今准诸律。会义立仪。当于正受具时先鸣楗椎。集同界共住比丘僧。众引礼师令求具沙弥各各挂钵。披五七二衣。执具捧僧伽黎。鱼贯而行。至法堂已。诸引赞大德将彼等手捧之大衣。收置左右案上。先礼所集。界内现前大僧三拜。起立分班已。次一引礼统二求具者。往请七师至堂。诸求具者作礼三拜。起分两立。次二引礼各率二求具者。往请二师至已。待九师相会礼毕。彼求具等作礼二师三拜。起立分班。二引礼双鸣引磬前行。领八新求具者。诣方丈迎请第一位律师至堂。先所请九律师转下向上。作礼三拜(十师若是等辈当平拜。若九师是第一位之下座。或是弟子。第一位当纳礼。毋得紊乱腊次尊𢍉。而废圣制)。十师作礼竟。各就座跏趺已。求具沙弥。方礼第一位律师。
引礼云。
诸沙弥等。一齐向上排班　展大具　闻磬声至诚顶礼三拜　撩衣　护钵(拜已)。长跪　合掌。
左班引礼云。
夫明镜当台。遇形则鉴。洪钟在架。有叩则鸣。圆成三聚。须假于三师。举检七非。全凭于七证。今在此大僧之中。为汝等恭请十师。登坛受具。汝等各各记取和尚及现前诸师相貌名字。不得忘失。
第一位(上)某(下)某律师为汝等作具足戒和尚。
右班引礼云。
第二位(某某)律师。为汝等作羯磨阿阇黎。
左班引礼云。
第三位(某某)律师。为汝等作教授阿阇黎。
右班引礼云。
第四位(某某)律师。为汝等作尊证阿阇黎。
乃至第十位。左右引礼亦如是举名示相。令诸求具者。一一记识分明。
诸沙弥。一齐起立。闻磬声顶礼三拜　撩衣　护钵。(拜已)长跪　合掌。
第二正请师法
左班引礼云。
诸沙弥。今为汝等恭请某堂上(上)某(下)某律师。为汝等作具足戒和尚。请师之语。汝合自陈。恐汝未能。我今教汝。各称法名。(称已)其余言词。皆随我道。
大德。一心念我沙弥(某甲)等。今请大德为得戒和尚。愿大德为我作得戒和尚。我依大德。故得受具足戒。慈愍故。
如是至诚三伸请。三叩首。即一叩首亦可。
第一位和尚云。
诸沙弥。汝既殷勤三请。可尔为汝等作得戒和尚。清净莫放逸。(答云)顶戴奉行。
诸沙弥等。一齐起立。闻磬声顶礼三拜　撩衣　护钵(拜已)。长跪　合掌　右班引礼云诸沙弥。今为汝等恭请现前诸师。作羯磨阿阇黎。教授阿阇黎。尊证阿阇黎。请师之语。汝合自陈。恐汝未能。我今教汝。各称法名。(称已)其余言词。皆随我道。
大德。一心念我沙弥(某甲)等。今请大德为羯磨教授尊证阿阇黎。愿大德为我作羯磨教授尊证阿阇黎。我依大德。故得受具足戒。慈愍故　(如前)。
第二位羯磨师云。
诸沙弥。汝既殷勤伸请我现前诸师。为汝作羯磨阿阇黎。教授阿阇黎。尊证阿阇黎。可尔。汝等清净莫放逸。(答云)顶戴奉持。
诸沙弥。一齐起立。闻磬声作礼三拜　撩衣　护钵　起具　分班。
诸引赞。仍将各人大衣次第散还。令彼自捧。十师起座。第一师举云。
南无本师释迦牟尼佛
佛号方举。法鼓大擂。普众同音。一齐朗诵。二引礼双鸣引磬导前。诸比丘僧次之。新求具沙弥又次之。以三求具沙弥执香。一在第十师前。一在第三师前。一在第一师前。导前二引礼先至戒坛左右对列。余随者接踵至已。各依行次围绕坛之左右。及后三方。三执香者。于坛前一行旁立。九师至香案前两分序列。第一师至。居中向上。法鼓佛声即止。准古坛仪。登坛之始。有祝延一科。盖僧弘佛法必藉外护。故灵山会上世尊曾有付嘱。若违佛语而负国恩者。恐教化难昌。今则仍遵古坛仪范。维那作梵举祝延香赞。大众同和。
宝鼎爇名香。普遍十方。虔诚奉献法中王。端为皇王祝圣寿。地久天长。端为皇王祝圣寿。地久天长。
南无香云盖菩萨摩诃萨(三称)
第一师恭谨拈香三拜。默祝圣已竟。次九师转下。与第一师向上并列。展大具。赞礼三宝。第一师先声。九师同赞。
稽首礼诸佛　及法贤圣僧(十师一拜大众接和)
今演毗尼法　续僧伽命脉(如前)
正法得久住　三乘果不绝(大众接和师拜起具)
将登清净坛　愿证盟所说(众和十师合掌问讯)
十师赞礼三拜毕。维那举大悲咒。大众齐声同诵。第十师先转身从东南向西绕坛。次九师。次八师。乃至第一师末行。绕三匝已。脱履复从西升第二级向西北绕一匝。至南升第三级第一师面南而立。九师面北而立。九师向第一师三拜(答礼准前可知)。第一师先声。九师同和。余众默然。
持戒清净如满月　身口皎洁无瑕秽
大众和合无疑诤　是乃可得同授戒
十师和合三礼举偈竟。第一师居中座而坐。羯磨师居左首座。教授师居右首座。七证师左右顺次各就座。
第三坛主白法
(坛主即第一师和尚是也。以白坛上九师)。
法音罕遇。戒德难思。能超凡鄙秽流。可入圣贤宝位。为师为匠诚易诚难。炉韛弘开人根须炼。受持禁戒衣钵应严。如无衣钵莫容缺借。前言重难。后列轻遮。问若不解不知。勤劳徒设。信其实语实答。陶诱得方。令发上品真诚。要期尘境。图使十方善法。灌注身心。五分基成。三身体具。当须同志。愿勿异缘。(某甲)谨白。
引礼云。
诸沙弥等。人各照位。依次排班。
左右为首沙弥从上而下。余者雁行相随。至坛前面。分班顺次立定。诸引赞将彼等所捧大衣暂为接持。以便作礼。
上香(执香三人齐转朝上一举具仪并进长跪插向炉中)。复位　向上排班。问讯。展大具　闻磬声顶礼三拜　撩衣　护钵(拜已)。长跪　合掌。
坛主抚尺云。
众沙弥等。今者集僧登坛。如律作法。理当先祈
三宝。慈光摄照。次屈万灵。威神镇卫。各称法名。(称已)一齐起立。随我音声。作观三请。
十师一齐起座。至诚运想作梵。坛主拈香。佛及诸天一一三请。求具沙弥随其所请一一三拜。须知能所空寂。感应道交。
香花迎。香花请。沙弥(某甲)等。一心奉请娑婆教主。本师释迦牟尼佛。西方接引。阿弥陀佛。当来下生。弥勒尊佛。尽虚空。遍法界。一切诸佛。惟愿不违本誓。慈光摄照。证盟受戒。
如是请已。众齐一拜。复起合掌作观而立。
香花迎。香花请。沙弥(某甲)等。一心奉请
大小二乘。毗尼律藏。五篇三聚。解脱木叉。十二分经。权实教典。离欲真净。甚深法宝。惟愿一心。归命顶礼(如前)。
香花迎。香花请。沙弥(某甲)等。一心奉请
观音。势至。文殊。普贤。清净海众。诸大菩萨。律藏会上。优波离尊者。西天东土。历代祖师。传南山宗。诸大律师。中兴律祖。慧云馨公大和尚(此下复续入座上师之得戒本师和尚讳)。惟愿不违本誓。慈光摄照。证盟受戒　(如前)。
香花迎。香花请。沙弥(某甲)等。一心奉请
光明会上。寄位诸天。梵释四王。天龙八部。伽蓝土地。护戒神王。金刚力士。幽显灵祇。惟愿不违本誓。镇坛护戒。
如是伸请已毕。十师仍就座跏趺而坐。诸沙弥等各复长跪合掌。
第四安受戒者所在
佛言。受戒之人不得在空隐。离见闻处。若界外。和尚及足数人亦尔(足数人即坛上九师)。当安受戒者。眼见耳不闻处。
坛主抚尺云。
通启
三宝已竟。诸引礼将彼求具沙弥等。安置眼见耳不闻处立。
引礼云。
诸沙弥一拜起具　分班(诸引赞仍将大衣散还令各自捧之)。汝等随我音声。一齐念佛出坛。
坛下诸比丘先出。二引礼双鸣引磬在前。口称佛号。诸沙弥手捧大衣。同音齐诵。左右相对随后而行。出坛外安之得所。
第五差教授法
时有受戒者。将至界外脱衣看。稽留受戒事。佛言不应尔。自今已去先问十三难事。然后受戒。
坛主抚尺云。
僧集否。(维那答云)僧已集。(问)和合否。(答)和合。(问)未受比丘戒者出否。(答)已出。(问)僧今和合。何所作为。(答)受具足戒羯磨。(坛主鸣尺云)既受具足戒。今此众中谁能作教授师。往屏处与诸沙弥问难。(第三师于本座合掌答云)我(某甲)堪能。(坛主云)长老既能。众中羯磨师单白羯磨。差教授师下坛问难　羯磨师在本座。叉手白云。
大德僧听。彼沙弥(某甲)等。从和尚(某甲)求受具足戒。若僧时到。僧忍听。(某甲)为教授师。白如是。作白成否。(七证师在本座合掌同声应云)成。
七师齐答成者。谓人法事三。皆如律如法如佛所教。此谓称量得宜。办事克就。若一不如律。设答成者。则事无成济。七证犯罪。一字之司。任实非轻。今既羯磨成已。教授师即当起座。作礼坛主三拜。转身从南下第二级。向西南绕至东北下第三级。着履绕至正南。朝坛上叉手一问讯。从西南而出诣屏问所。
第六教授出众问难法
师到屏处就座而坐。鸣尺一声。一引赞大德将三受具沙弥至师前。接彼所捧大衣。令三礼长跪。复还彼衣。引赞却离见闻。
师抚尺云。
诸沙弥。坛上诸师作法。差我下来问汝三人遮难。汝莫恐怖。须臾之间。令汝三人升于宝坛。受具足戒。成大比丘。入三宝数。此非小缘。当生庆幸。
夫戒者。乃菩提之根本。圣道之镃基。佛世利机契动便感。末世浇薄圣制从缘。缘集则作法功成。缘散则戒德无立。无作功勋不可见也。托缘定其有无。三衣一钵是汝三人得戒之正缘。我于未问遮难之前。先与汝说衣钵名相。(师指示彼身所著五七二衣及手捧之大衣云)此是安陀会。此是[郁-山+止]多罗僧。此是僧伽黎。此是钵多罗。然此衣钵乃恒沙诸佛之标志。圣贤沙门之轨仪。西天九十六种外道尚不识其名字。惟佛一人示此未曾有法。汝今得获受持。当须珍敬爱护。今此衣钵是汝自己有否。(答)有。(师云)既有甚善。应当受持披着。
诸部律中。亦即加法受。其五七二衣。于受沙弥戒时曾令权着。今唯大衣未受。一引赞呼彼三人。叩首起立于侧。先一沙弥近前。捧衣对师。作如是说云。
大德。一心念。我(某甲)。此僧伽黎二十五条衣受。四长一短。割截衣持。(三说师答云)善(九品大衣随品而受)。
已受竟者。过一旁口诵偈咒。齐整着衣。彼未受者。一一对师。亦如是受。着衣既毕。同向师前一拜。长跪合掌　师抚尺云。
诸沙弥谛听。汝从无始以来。起虚妄心欺诳贤圣。沉没生死无解脱期。今既投佛出家。为佛弟子。受佛禁戒。出生死津。务要断虚妄根。行真实道。今正是至诚时。实语时。我问汝等重难轻遮。汝当谛审此身。有则言有。无则言无。汝三人不犯边罪耶。(答云)无。(师应语云)量汝三人乍入道门。不识此罪之名。谓曾受佛戒已。于淫杀盗妄四重戒中。随犯一戒。即漂弃佛海边外。故名边罪。汝不有耶。(答)无。
凡问难有无。意在相解。故中边不相领解。尚不能成其舍戒。今虽问而不识者。与不问无别。律云。不成受戒。故下皆类此。可以知之。
汝白衣时。沙弥时。污净行比丘尼耶。(答)无。
汝非白衣时。沙弥时。盗听众僧说戒。诈称比丘。受人恭敬利养礼拜。名为贼住。贼住之人佛不许度。汝非此人耶。(答)非。
汝非外道。投佛出家。受佛戒已。还归外道。今复重来受戒。此人志性不定。名为破内外道。非佛法器。佛不许度。汝非此人耶。(答)非。
汝非生(谓人从生来男根不具。是名生不男)犍(谓人以刀去男根。是名犍不男)妒(谓男根似无。见他行淫因生妒心。遂感有根。是名妒不男)变(谓能变现也。遇男则变为女。遇女则变为男。是名变不男)半(谓半月能男半月不能男。是名半不男)五种人耶。(答)非。
汝非弑父耶。(答)无。
汝非弑母耶。(答)无。
汝非弑阿罗汉耶。(答)无。
汝非破和合僧耶。(答)无。
汝非恶心出佛身血耶。(答)无。
汝非诸天鬼神等。变为人形而来受戒耶。(答)非。
汝非龙畜等能变化者。化为人形而来受戒耶。(答)非。
汝三人身中各不佩带男女二形。此正乖道器。汝今有耶。(答)非。
诸沙弥。此十三重难既无。我今更问汝十六轻遮。仍如前一一实答。
诸沙弥。汝三人出家已来。各各训导。是何法名。(各答名已)此是汝三人入道之法名。一生之称呼。从今受戒而去。凡见和尚阿阇黎。同坛尊证。上中下座。及宰官长者。朋友知识。父母师长之前。皆当称此两字法名。不得言你我某甲小僧之称。
汝三人今日坛上得戒和尚是谁。(答云)上某下某大和尚。(师云)此是(某)寺(某)律师。是汝三人得戒和尚。梵语和尚。此云力生。三乘道力。五分法身。皆藉此师威力而生。故云力生。又云依学。谓依随此师。学出世法。故云依学。今日受戒。若无此师。戒无从发。汝当记取和尚尊名。认取和尚慈相。若不记得名字相貌。受戒不得戒。从今已去凡遇节腊结制解制。当须怀香礼拜得戒和尚。若遇路途遥远不能侍诣。当以焚香遥空称名致敬。不得慢意。
汝三人年满二十否。(答云)已满。
衣钵具足否。(答云)具足。
父母听汝出家否。(答云)听。
汝不负人钱债。作不还心而来受戒否。(答云)无。
汝非他家下使人否。(答云)非。
汝非当朝有名有禄官人否。(答云)非。
汝是丈夫否。(答云)是丈夫。
本律云。年满二十者。能耐寒热风雨饥渴持戒一食。忍恶言及毒虫。是丈夫位。
既是丈夫。又要无病。一疥癞。二痈疽。三白癞。四干痟。五颠狂。汝果无如是五病否。(答)无。
时有此五种病人。求耆婆治。耆云。我唯医王。及佛弟子。彼思已即出家受具。复就治之。病好罢道还家。路逢耆婆问知白佛。故制不听。若准律中。凡身相不具有辱大僧者皆不听。今但问最后制以摄广遮也。
沙弥等。我今于此问汝。少闲坛上众师之前亦如是问。汝如此答我。少闲坛上众师之前亦如是答。汝等随我而行。待我先至僧中作白。僧若默然允可。我以手招之时。汝等即当进坛。
引赞呼三沙弥。一拜起立于旁。教授师起座出位前行。三沙弥次第随师后行。将近戒坛令沙弥止立。瞻观坛上。
第七白召入众法
教授师至坛前。立中合掌。向上问讯已。作如是白云。
大德僧听。彼沙弥(某甲)等从和尚(某甲)求受具足戒。若僧时到。僧忍听。我(某甲)已问竟。听将来。白如是。(师白已面向沙弥招手召之云)诸沙弥。汝等来。
沙弥闻召。具仪前行至坛。师移步诣香案之左而立。语云。
汝等一齐近香案前。(到已)问讯　长跪　居中者拈香一瓣。供养坛上诸师。(拈香已)一拜而起。随我登坛乞戒。
第八明乞戒法
教受师前行。沙弥随后。绕至坛西。脱履升第二级。从西北绕至正南升第三级。师归本座前合掌而立。沙弥与师相去舒手及处。一行面北立定。师教云。
展大具。顶礼三拜　撩衣。(拜已)长跪　合掌。
善男子恳切至诚。仰凭清众求哀乞戒。乞戒之语。汝合自陈。恐汝未能。我今教汝。各称法名。(称已)其余言词。皆随我道。
大德僧听。我(某甲)从和尚(某甲)求受具足戒。我(某甲)今从众僧乞受具足戒。(某甲)为和尚。愿僧慈愍故。[托-七+友]济我。
如是三乞。一叩首毕。教授师就本座而坐。
第九羯磨师单白法
羯磨师。于本座合掌。先作单白羯磨已。然后问难。作如是白云。
大德僧听。此(某甲)等。从和尚(某甲)求受具足戒。此(某甲等)今从众僧乞受具足戒。(某甲)为和尚。若僧到时。僧忍听。我问诸难事。白如是。作白成否。(七证师在本座合掌答云)成。
第十正问难法
羯磨师云。
此安陀会。郁多罗僧。僧伽黎。钵多罗。今此衣钵是汝三人有否。(答云)有。
善男子谛听。今是至诚时。实语时。今随所问。汝当随实而答。僧祇律云。若不实答。便欺诳诸天魔梵。沙门婆罗门世人。及以如来众僧。自得大罪。
汝三人不犯边罪耶。(答)无。
汝非白衣时。沙弥时。污净行比丘尼耶。(答)无。
汝非白衣时。沙弥时。盗听大僧说戒。诈称比丘。受人恭敬利养礼拜。名为贼住。贼住之人佛不许度。汝非此人耶。(答)非。
汝非外道。投佛出家。受佛戒已。还归外道。今复重来受戒。此人志性不定。名为破内外道。非佛法器。佛不许度。汝非此人耶。(答)非。
汝非生犍妒变半五种不男人耶。(答)非。
汝非弑父耶。(答)无。
汝非弑母耶。(答)无。
汝非弑阿罗汉耶。(答)无。
汝非破和合僧耶。(答)无。
汝非恶心出佛身血耶。(答)无。
汝非诸天鬼神等。变为人形而来受戒耶。(答)非。
汝非龙畜等能变化者。化为人形而来受戒耶。(答)非。
汝三人身中各不佩带男女二形。此正乖道器。汝今有耶。(答)非。
善男子。此十三重难既无。我今更问汝十六轻遮。
汝三人出家已来。各各训导。是何法名。(称名已)汝三人今日得戒和尚是谁。(答)上某下某大和尚。
汝三人年满二十否。(答)已满。
衣钵具足否。(答)具足。
父母听汝出家否。(答)听。
汝不负人钱债。作不还心而来受戒否。(答)无。
汝非他家下使人否。(答)非。
汝非当朝有名有禄官人否。(答)非。
不是丈夫否。(答)是丈夫。
既是丈夫又要无病。一疥癞。二痈疽。三白癞。四干痟。五颠狂。汝果无如是五病否。(答)无。
第十一明授戒体法
和尚抚尺云。
善男子。前无重难。后无轻遮。甚是净器。众僧同庆当授汝戒。但深戒上善。广周法界。量等虚空。今欲进受。要须缘境发心。心境相容。方发无作。萨婆多论云。凡欲受戒。先与说法引导开解。汝三人从无始以来。于一切境上造诸恶业。恶遍法界。今欲受戒翻前恶境。并起善心。故戒法所因还遍法界。故我如来随众生心造无边之业。制无边之戒。戒随所制。故须缘境。境量虽多。举要而言。不出乎二种。一者情境。二者非情境。言情境者。上至诸佛。下至众生。十界正报。中阴有情。凡有心者。皆名情境。非情境者。十界依报。一切世间山河大地。草木丛林。舟车屋宅。珍宝田园。地水火风乃至虚空。佛说圣教。儒流文字。形像塔庙等。皆名非情境。善男子。既知境量如此宽广。当须依境发心。心有三品。中下二心。劣弱非胜。但能自度。不能度人。我今教汝发上品心求上品戒。何为上品心。今于我诸师座前立三种誓愿。一者誓断一切恶。无恶不断。二者誓修一切善。无善不修。三者誓度一切众生。无一众生不度。发此三种大誓愿已。于白四羯磨言下进受大比丘戒。不为但求声闻小果故。直欲成就三聚净戒故。趣向三解脱门故。正求佛果。求大涅槃。令法久住故。发如是上品心。受上品戒。次当开广汝怀者。良繇戒法体周法界。量等尘沙。终不以汝三人现前父母所生。报得狭劣身心而能容受。当作虚空器量之身。方能领纳尘沙戒法。故论云。若此戒法有形色者。入汝身时当作天崩地裂之声。繇是非色法故。令汝不觉不知当起警怀之意。发上品殷重之心。领纳如来清净妙戒(鸣尺一下)。今正为汝等白四羯磨受大比丘戒。汝等当眼观坛仪。耳听羯磨。一心谛受。莫余思余觉。羯磨师先作一白迭事告知。次秉三羯磨。量其可否。
此古坛广文。于鸣尺下。补其一二。准十诵云。羯磨受戒时。当一心听。莫余觉余思。唯应敬重。当正思惟。心心相忆念。应分别之。违者突吉罪。若受戒坛数众多。可用随机羯磨中略文。此广略之文。皆出自南山。如略开导时。应与彼言。
六道众生多是戒障。唯人得受犹含遮难。不必并堪。汝无遮难定得受戒。汝当依论文。发增上心。所谓救摄一切众生。以法度彼。又戒是诸善根本。能作三乘正因。又戒是佛法中宝。余道所无。又能护持佛正法久住。又仗羯磨威势。众僧大力。能举法界胜法置汝身心。汝当眼观坛仪。耳听羯磨(云云)。如前广中可知。
第十二正受戒体法
羯磨师合掌云。
惟愿和尚大众不吝慈悲。布施其戒。同心共秉。慎勿异缘。令此三人。感发圆宗戒体。将秉羯磨。听宣作白。大德僧听。此(某甲)等。从和尚(某甲)求受具足戒。此(某甲)等今从众僧乞受具足戒。(某甲)为和尚。(某甲)等自说清净无诸难事。年满二十。三衣钵具。若僧到时。僧忍听。僧授(某甲)等具足戒。(某甲)为和尚。白如是。作白成否。(七证师合掌齐答云)成。
大德僧听。此(某甲)等从和尚(某甲)求受具足戒。此(某甲)等。今从众僧乞受具足戒。(某甲)为和尚。(某甲)等自说清净无诸难事。年满二十。三衣钵具。僧今授(某甲)等具足戒。(某甲)为和尚。谁诸长老忍。僧与(某甲)等授具足戒。(某甲)为和尚者默然。谁不忍者说。此是初羯磨成否。(如前答)成。
大德僧听。此(某甲)等从和尚(某甲)求受具足戒。此(某甲)等今从众僧乞受具足戒。(某甲)为和尚。(某甲)等自说清净无诸难事。年满二十。三衣钵具。僧今授(某甲)等具足戒。(某甲)为和尚。谁诸长老忍。僧与(某甲)等授具足戒。(某甲)为和尚者默然。谁不忍者说。此是二羯磨成不。(如前答)成。
大德僧听。此(某甲)等从和尚(某甲)求受具足戒。此(某甲)等今从众僧乞受具足戒。(某甲)为和尚。(某甲)等自说清净无诸难事。年满二十。三衣钵具。僧今授(某甲)等具足戒。(某甲)为和尚。谁诸长老忍。僧与(某甲)等授具足戒。(某甲)为和尚者默然。谁不忍者说。此是三羯磨成不(如前答)成。
僧已忍。与(某甲)等授具足戒竟。(某甲)为和尚。僧忍默然故。是事如是持。
善见论及诸律并云。受具足已。和尚阿阇黎等。为当记春夏冬时分。某月某日。乃至量影等时。受具足戒。若不为说记取者。坛上师有罪。此明僧腊夏数。令行来坐起。知上中下座尊卑礼节故。
第十三次说四堕法
时有比丘。受具足已。众僧舍去。既不识犯。便造重罪。佛言。自今已去作羯磨已。当先与四波罗夷法。
和尚戒师抚尺云。
善男子听。如来至真等正觉。说四波罗夷法。若比丘犯一一法。非沙门非释子。
汝一切不得犯淫。作不净行。若比丘犯不净行。受淫欲法。乃至共畜生。非沙门非释子。
尔时世尊。与说譬喻。犹如有人截其头。终不能还活。比丘亦如是。犯波罗夷法已。不能还成比丘行。汝是中尽形寿不得作。能持否。(答)能持。
一切不得盗。下至草叶。若比丘盗人五钱。若过五钱。若自取教人取。若自破教人破。若自斫教人斫。若自烧教人烧。若埋若坏色者。彼非沙门非释子。譬如断多罗树心。终不复更生长。比丘犯波罗夷法亦如是。终不更成比丘行。汝是中尽形寿不得作。能持否。(答)能持。
一切不得故断众生命。下至蚁子。若比丘故。自手断人命。持刀与人。教死。叹死。与人非药。若堕胎。若厌祷杀。自作方便。若教人作。非沙门非释子。譬喻者。说言犹如针鼻缺。不堪复用。比丘亦如是。犯波罗夷法。不复成比丘行。汝是中尽形寿不得作。能持否。(答)能持。
一切不得妄语。乃至戏笑。(戏笑。谓学口头禅演习机锋转语也)若比丘非真实。非己有。自说言我得上人法。得禅。得解脱。得定。得四空定。得须陀洹果。斯陀含果。阿那含果。阿罗汉果。天龙来鬼神来供养我。彼非沙门非释子。譬喻者。譬如大石破为二分。终不可还合。比丘亦如是。犯波罗夷法。不可还成比丘行。汝是中尽形寿不得作。能持否。(答)能持。
比丘有二百五十戒相。唯此四法。谓之根本无残罪。若犯不听忏。即当灭摈。故先急急宣说。余者谓之枝叶有残罪。若犯许忏。是以稍缓。待下坛去令其读学。故今不宣。
第十四后授四依法
时世饥俭。乞求难得。有外道辄自出家受戒。后僧无食。便即休道。佛言。先与四依。然后受戒。复有外道求僧出家。先说四依。彼即报言。我堪二依。若纳衣腐药。不堪此二。即便休道。佛言。此外道大有所失。自今已去后授四依。应如是授。
和尚抚尺云。
善男子听。如来至真等正觉。说四依法。比丘依此得出家。受具足戒。成比丘法。
比丘依粪扫衣。依此得出家。受具足戒。成比丘法。是中尽形寿能持否。(答)能持。
若得长利。檀越施衣。割坏衣得受(先制止。后开听。下同)。
比丘依乞食。比丘依此得出家。受具足戒。成比丘法。是中尽形寿能持否。(答)能持。
若得长利。若僧差食。檀越送食。月八日食。十五日食。月初一日食。若僧常食。檀越请食得受。
比丘依树下坐。比丘依此得出家。受具足戒。成比丘法。是中尽形寿能持否。(答)能持。
若得长利。若别房。尖头屋。小房。石室。两房一户得受比丘依腐烂药。比丘依此得出家。受具足戒。成比丘法。是中尽形寿能持否。(答)能持。
若得长利。酥。油。生酥。蜜。石蜜。得受。
今所宣第四依法。是西域医药。此方乃草根木皮等。虽然律从西制。而教已流东。必随土地所产。时医所用。凡是比丘应病之药。有余弃者。皆名腐烂药。但是檀越发心布施一切药饵。皆名长利。若不随其方国者。则此依法徒受而无益矣。
第十五结劝回向
和尚抚尺云。
汝受戒已。白四羯磨如法成就得处所。和尚如法。阿阇黎如法。众僧具足满。汝当善受教法。应当劝化作福治塔。供养佛法众僧。和尚阿阇黎若一切如法教。不得违逆。应学问诵经。勤求方便。于佛法中得须陀洹果。斯陀含果。阿那含果。阿罗汉果。汝始发心出家。功不唐捐。果报不绝。余所未知。当问和尚阿阇黎。汝等作礼下坛(此文出本律中)。
若坛数多。三人受竟下坛。令上殿礼佛发愿。坚持戒品。其为教授师者。唯在坛上满足十师之数。听秉宣白四羯磨应成已。彼沙弥等即得具足戒。师复下坛。往屏处问第二坛沙弥难。问毕亦如前白召入众。坛坛皆然。若正白四羯磨时。坛上十师不满。纵羯磨成。彼沙弥等亦不得具足戒。乃至最后一坛受竟时。引礼呼前受戒者。同集坛前。左右列班。俟最后受者下坛　和尚鸣尺。十师齐起座而立。
和尚叉手回向云。
以此受具功德。愿戒海澄清。荡众生之业垢。僧田净洁。作大地之津梁。四恩三有。均沾利益。大众同音。念佛回向。
坛下大众。齐声念佛。坛上九师。转向和尚作礼三拜两立。引礼呼新比丘等。一齐向上顶礼三拜。起立分班。第十师先行乃至和尚在末。从南下第二级。顺西南绕至东下第三级。各着履绕诣坛前。齐列作礼三拜。
维那举回向偈　大众同和。
受戒功德殊胜行　无边胜福皆回向
普愿沉溺诸有情　速往无量光佛刹
十方三世一切佛　诸尊菩萨摩诃萨
摩诃般若波罗蜜
十师礼毕。回向偈终。和尚转面南立。九师两分。二引礼双鸣引磬相对前行。新比丘等左右次序随后。至方丈前。两行合掌面面对跪。候十师行过。仍起双行至。座前列班。顶礼十师已。徐徐雁行各归本堂。俟众引礼及诸引赞回。如常礼谢之。然后九师转下。礼辞和尚而退。
佛言。当令受具戒者在前而去。弟子当日三时问讯和尚。朝中日暮当为和尚执作二事。劳苦不得辞说。一者修理房舍。二者补浣衣服。和尚一切如法教。尽当奉行。违者如法治。（编辑整理：少林禅院德政禅师）
三坛传授菩萨戒正范（略）